‘Moordenaar’ bring self lyk vir polisieArgieffoto: SAPD ŉ Man het Sondagoggend in Rustenburg, Noordwes, na bewering sy vriendin met ŉ mes doodgesteek voordat hy met haar liggaam in sy motor na ŉ polisiestasie gery het om die moord aan te meld. Brig. Sabata Mokgwabone, woordvoerder van die polisie, het gesê die 38-jarige man het in die vroeë oggendure by die Rustenburg-polisiestasie opgedaag en aan die beamptes aan diens gesê hy wil homself oorgee vir die moord op sy 25-jarige vriendin. “Die man het die beamptes na sy voertuig geneem wat op die polisiestasie se perseel gestaan het. In die voertuig het ŉ vrou gelê met ŉ steekwond aan haar rug,” het Mokgwabone gesê. “Die nooddienste is ontbied en hulle het die vrou dood verklaar.” Volgens Mokgwabone het die man gesê hy en sy vriendin het in ŉ taverne in die Lethabong-nedersetting gekuier toe hulle in ŉ stryery betrokke geraak het. Dit het daartoe gelei dat hy haar glo met ŉ mes gesteek het. Die man het gesê hy het self sy vriendin se liggaam in die motor gelaai om na die polisiestasie te bring. Die man sal Dinsdag in die Tlhabane-landdroshof verskyn op aanklag van moord.